Acțiunile europene se apreciază în debutul tranzacțiilor marți, după noi decizii de stimulare economică anunțate de bănci centrale și guverne, în timp ce rata infecțiilor cu Covid-19 din Italia dă primele semne de încetinire, alimentând speranțele privind atingerea vârfului epidemiei în Peninsulă.

UPDATE ora 13:15 Principalii indici bursieri avansează cu până la 6,4%: +5,15% pentru Stoxx Europe 600, + 6,4% pentru DAX în Germania, +3,91% pentru FTSE 100 în Anglia și +6,1% pentru FTSE MIB în Italia.

Indicele Stoxx Europe 600 a deschis în urcare cu 4%, după un declin de 4,31% în sesiunea de ieri.

În jurul orei 11:20 (ora României), indicele paneuropean se aprecia cu 4,32%, cu creșteri pe toate marile burse: +5,18% pentru DAX la Frankfurt, +3,78% pentru indicele FTSE 100 de la Londra, +4% pentru CAC 40 de la Paris și +5,48% pentru FTSE MIB de la Milano.

Italia a raportat, luni, scăderea numărului de noi cazuri de infecție cu coronavirus pentru a doua zi la rând, numărul deceselor fiind, de asemenea, în coborâre.

“Înseamnă că Italia a avut nevoie de 43 de zile de la primul caz ca să atingă vârful, la 12 zile după ce a implementat cele mai stricte restricții de călătorie. Exact 43 de zile a durat până când Coreea de Sud a atins vârful. Dacă durata se confirmă, SUA ar fi cu 14 zile în urma Italiei”, a comentat Thomas Lee, analist la Fundstrat Global Advisors, citat de MarketWatch.

Și principalii indici de la BVB au deschis în urcare, cu aprecieri de circa 3,55% după prima oră și jumătate.

Bursele asiatice au închis tranzacțiile de astăzi cu creșteri de până la 8,6%, după ce guvernul sud-coreean a luat măsuri pentru stabilizarea piețelor financiare, iar banca centrală americană a anunțat că va cumpăra titluri de stat și alte active atât timp cât va fi necesar.

În SUA, contractele futures erau în urcare cu peste 4%, în pofida întârzierii adoptării de către Congres a unui pachet masiv de stimulare economică pentru companii și gospodării.